উইকেটে সবুজ আভা। যা দেখে রেলওয়েজের বিরুদ্ধে ম্যাচের আগের দিন তিন পেসার খেলানোর প্রাথমিক সিদ্ধান্ত নিয়ে ফেলল বাংলা। কিন্তু যে প্রশ্নটা নিয়ে ম্যাচের চব্বিশ ঘণ্টা আগেও ধন্দে মনোজ তিওয়ারি-সাইরাজ বাহুতুলে-রা, সেটা হল আগের ম্যাচের প্রথম একাদশ থেকে কাকে বাদ দিয়ে ঋদ্ধিমান সাহাকে খেলানো হবে। শ্রীবৎস গোস্বামী এবং অগ্নিভ পানের মধ্যে একজনকে বসানোর কথা ভেবে রাখা হয়েছে।
ধর্মশালায় আগের ম্যাচে উত্তর প্রদেশ ও তামিলনাড়ু মিলে ১১১৮ রান তুলেছিল। তবে যে পিচে বাংলা-রেলওয়েজ ম্যাচ হবে, তাতে ঘাস রয়েছে। জোরে বোলাররা সাহায্য পাবেন। বাংলার অধিনায়ক মনোজ তিওয়ারি ধর্মশালা থেকে মোবাইল ফোনে বললেন, ‘‘আগের ম্যাচের মতো অত রান উঠবে বলে মনে হচ্ছে না। ঘাস থাকায় পেসাররা সাহায্য পাবে। তবে স্ট্রোক খেলতে খুব অসুবিধা হওয়ার কথা নয়।’’
পিচের জন্য আগের ম্যাচের বোলিং কম্বিনেশনে একটা পরিবর্তন হতে পারে। অলরাউন্ডার অয়ন ভট্টাচার্যের জায়গায় পেসার সায়ন ঘোষকে ফেরানো হতে পারে। অফস্পিনার আমির গনিকে সম্ভবত এই ম্যাচেও বাইরে বসতে হচ্ছে। প্রজ্ঞান ওঝা একমাত্র স্পিনার হিসাবে খেলতে পারেন।
জাতীয় টেস্ট দলের নিয়মিত উইকেটকিপার ঋদ্ধিমান সাহা ফিরছেন। মনোজ বলছেন, ‘‘ওর অভিজ্ঞতা ছেলেদের সঙ্গে ভাগ করে নিচ্ছে। ঋদ্ধি ফেরায় আমাদের ব্যাটিং অনেক শক্তিশালী হয়ে গেল।’’ তবে কার জায়গায় ঋদ্ধিকে খেলানো হবে, ম্যাচের আগের দিন টিম মিটিংয়ে তা নিয়ে চূড়ান্ত সিদ্ধান্ত হয়নি। শ্রীবৎস ও অগ্নিভ-র মধ্যে একজনকে বসানো হবে। শ্রীবৎস উত্তর প্রদেশের বিরুদ্ধে সেঞ্চুরি করলেও আগের ম্যাচে রান পাননি। অগ্নিভ আবার প্রথম দু’টো ম্যাচে হাফসেঞ্চুরি করেছেন।
রেলওয়েজ আগের ম্যাচে গুজরাতের বিরুদ্ধে ইনিংসে হেরেছে। রেলওয়েজের অন্যতম ভরসা বাংলার ক্রিকেটার অরিন্দম ঘোষ। বাংলা শিবিরের শক্তি-দুর্বলতা সম্পর্কে ওয়াকিবহাল তিনি। মনোজ অবশ্য বলছেন, ‘‘এখনকার দিনে সব দলের কাছেই প্রতিপক্ষ দলের ক্রিকেটারদের ভিডিও থাকে। তাই অরিন্দম আছে বলে ওদের কোনও বাড়তি সুবিধা হবে না।’’